《穗粟》
宋代·张嵲

世乱弃禄仕，居闲食苦贫。
置田上庸山，稍依农亩邻。
岁入无几何，诛求方荐臻。
老农幸导我，播植当自勤。
晨起具餱粮，伐木西涧滨。
畲田去岁秋，稸粟今年春。
肥硗半百亩，良苗生已匀。
监督课子弟，耘耔烦隶人。
所望在一饱，讵敢悲苦辛。
及此岁将晏，场功躬自亲。
所得未偿费，相顾但深颦。
归去且读书，愧兹百年身。

作者简介：张嵲（1096—1184），字巨山，襄阳（今湖北襄樊）人。徽宗宣和三年（1121）上舍中第，调唐州方城尉，改房州司法参军，辟利州路安抚司干办公事。